REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/71-18

5. april 2018. godine

B e o g r a d

ZAPISNIK

SA 43. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 5. APRILA 2018. GODINE

Sednica je počela u 16,15 časova.

Sednici je predsedavao dr Aleksandar Martinović, predsednik Odbora.

Sednici su prisustvovali članovi Odbora: Aleksandar Marković, Veroljub Matić, Dušica Stojković, Marko Zeljug, Branimir Jovanović i Momo Čolaković.

Sednici su prisustvovali zamenici članova Odbora: Vera Jovanović, zamenik Darka Laketića, Dragana Barišić, zamenik Katarine Rakić, Stefana Miladinović, zamenik Đorđa Milićevića i Vojislav Vujić, zamenik Petra Petrovića.

Sednici nisu prisustvovali članovi Odbora: Darko Laketić, Katarina Rakić, Đorđe Milićević, Vojislav Šešelj, Nemanja Šarović, Branka Stamenković, Goran Ćirić, Petar Petrović, Nenad Konstantinović i Nenad Čanak.

Predsednik Odbora je obrazložio da je sednicu sazvao u roku kraćem od roka predviđenog članom 72. stav 2. Poslovnika Narodne skupštine, zbog potrebe da se razmotre i donesu akta iz predloženog dnevnog reda.

Odbor je većinom glasova prihvatio predlog predsednika Odbora za obavljanje zajedničkog jedinstvenog pretresa o tač. 3-5. predloženog dnevnog reda, na osnovu člana 82, člana 92. stav 2, člana 192. st. 2. i 3. i člana 193. Poslovnika Narodne skupštine.

Na predlog predsednika, Odbor je većinom glasova utvrdio sledeći

D n e v n i r e d:

- usvajanje zapisnika sa 40, 41. i 42. sednice Odbora -

1. Razmatranje ostavke koju je na funkciju narodnog poslanika podneo Miloš Bošković (01 Broj: 118-674/18 od 16. marta 2018. godine);
2. Utvrđivanje predloga odluke o organizaciji i radu Službe Narodne skupštine;
3. Razmatranje obaveštenja zamenika generalnog sekretara Narodne skupštine o izricanju mere održavanja reda narodnom poslaniku Marku Đurišiću, na Prvoj sednici Prvog redovnog zasedanja Narodne skupštine Republike Srbije u 2018. godini (21 Broj: 120-651/18 od 15. marta 2018. godine);
4. Razmatranje obaveštenja zamenika generalnog sekretara Narodne skupštine o izricanju mere održavanja reda narodnom poslaniku Marku Đurišiću, na Prvoj sednici Prvog redovnog zasedanja Narodne skupštine Republike Srbije u 2018. godini (21 Broj: 120-670/18 od 16. marta 2018. godine);
5. Razmatranje obaveštenja zamenika generalnog sekretara Narodne skupštine o izricanju mera održavanja reda narodnom poslaniku Mariniki Tepić, na Drugoj sednici Prvog redovnog zasedanja Narodne skupštine Republike Srbije u 2018. godini (21 Broj: 120-779/18 od 28. marta 2018. godine);
6. Razmatranje Predloga zamenika generalnog sekretara Narodne skupštine za postavljenje vršioca dužnosti pomoćnika generalnog sekretara Narodne skupštine - rukovodilac Sektora za opšte poslove i vršioca dužnosti pomoćnika generalnog sekretara Narodne skupštine - rukovodilac Sektora za održavanje objekata Narodne skupštine (03 Broj: 112-879/18 od 4. aprila 2018. godine);
7. Utvrđivanje spiska nalepnica za parkiranje A-I i A-II.

Pre prelaska na rad po utvrđenom dnevnom redu, Odbor je većinom glasova, bez primedaba, usvojio zapisnike sa 40, 41. i 42. sednice Odbora.

**Prva tačka dnevnog reda**: Razmatranje ostavke koju je na funkciju narodnog poslanika podneo Miloš Bošković

Predsednik Odbora je upoznao članove i zamenike članova Odbora da je Miloš Bošković podneo ostavku na funkciju narodnog poslanika, da je ostavka, u skladu sa Zakonom o izboru narodnih poslanika i Poslovnikom Narodne skupštine overena kod nadležnog državnog organa i predata na pisarnicu Narodne skupštine, kao i da je Služba Odbora, u skladu sa članom 198. stav 2. Poslovnika, imenovanog pozvala da prisustvuje sednici.

Diskusije nije bilo.

Odbor je, na predlog predsednika, jednoglasno usvojio i Narodnoj skupštini podneo sledeći

I Z V E Š T A J

Odbor je utvrdio da je podnošenjem ostavke narodnog poslanika Miloša Boškovića, izabranog sa Izborne liste DOSTA JE BILO – SAŠA RADULOVIĆ, nastupio slučaj iz člana 88. stav 1. tačka 2. Zakona o izboru narodnih poslanika, u kome se podnošenje ostavke navodi kao jedan od razloga za prestanak mandata narodnom poslaniku pre isteka vremena na koje je izabran, te predlaže da Narodna skupština, u smislu člana 88. st. 3. i 4. istog zakona, konstatuje prestanak mandata imenovanom narodnom poslaniku.

Na taj način omogućava se izbor novog narodnog poslanika, putem dodeljivanja mandata drugom kandidatu sa navedene izborne liste, u skladu sa članom 92. Zakona o izboru narodnih poslanika.

Za izvestioca Odbora na sednici Narodne skupštine određen je dr Aleksandar Martinović, predsednik Odbora.

**Druga tačka dnevnog reda**: Utvrđivanje predloga odluke o organizaciji i radu Službe Narodne skupštine

Predsednik Odbora istakao je da je članom 68. stav 4. Zakona o Narodnoj skupštini i članom 65. stav 1. alineja osma Poslovnika Narodne skupštine, utvrđeno da se organizacija i rad Službe Narodne skupštine uređuje odlukom Narodne skupštine, na predlog Odbora. Pojasnio je da je potreba za donošenjem nove odluke usledila iz razloga što su se poslovi koje obavlja Služba, od 2011. godine, kada je doneta odluka koja je u primeni, usložnjavali, kao i da su u skladu sa zakonskim obavezama uvođeni i novi poslovi (npr. radno mesto rukovalac tajnih podataka i Plana odbrane, što je obaveza prema Zakonu o tajnosti podataka). Takođe, važeća odluka detaljno nabraja poslove koji se obavljaju u sektorima, što u praksi nije davalo mogućnost za fleksibilno reagovanje kroz uvođenje novih unutrašnjih jedinica jer je iziskivalo izmenu postojeće odluke, te se iz tog razloga predlaže da se novom odlukom o organizaciji i radu Službe ne definišu poslovi koji bi se obavljali u svakoj od osnovnih i posebnih unutrašnjih organizacionih jedinica, već da se to prepusti pravilniku o sistematizaciji radnih mesta, na koji, prema Poslovniku Narodne skupštine, saglasnost daje Odbor. Predloženom odlukom bi se, po njegovom mišljenju, ostvarili uslovi koji bi omogućili da Služba odgovori budućim promenama i razvoju normativnog okvira, što će svakako doprineti dinamičnijem razvoju Službe.

Odbor je, na predlog predsednika, jednoglasno utvrdio Predlog odluke o organizaciji i radu Službe Narodne skupštine.

Zbog potrebe da se što pre donese novi pravilnik o sistematizaciji radnih mesta u Službi Narodne skupštine i izvrši raspoređivanje zaposlenih, čime bi se obezbedili uslovi za efikasniji i funkcionalniji rad, predsednik je predložio da Odbor utvrđeni predlog odluke uputi Narodnoj skupštini po hitnom postupku.

Odbor je, na predlog predsednika, a u skladu sa čl. 167. i 193. Poslovnika Narodne skupštine, jednoglasno odlučio da Odbor Predlog odluke uputi Narodnoj skupštini po hitnom postupku.

Odbor je, na predlog predsednika, većinom glasova odredio predsednika Odbora za predstavnika predlagača na sednici Narodne skupštine.

**Treća-Peta tačka dnevnog reda**: Razmatranje obaveštenja zamenika generalnog sekretara Narodne skupštine o izricanju mere održavanja reda narodnom poslaniku Marku Đurišiću, na Prvoj sednici Prvog redovnog zasedanja Narodne skupštine Republike Srbije u 2018. godini, Razmatranje obaveštenja zamenika generalnog sekretara Narodne skupštine o izricanju mere održavanja reda narodnom poslaniku Marku Đurišiću, na Prvoj sednici Prvog redovnog zasedanja Narodne skupštine Republike Srbije u 2018. godini i Razmatranje obaveštenja zamenika generalnog sekretara Narodne skupštine o izricanju mera održavanja reda narodnom poslaniku Mariniki Tepić, na Drugoj sednici Prvog redovnog zasedanja Narodne skupštine Republike Srbije u 2018. godini

U skladu sa usvojenim predlogom predsednika Odbora, Odbor je o navedenim tačkama utvrđenog dnevnog reda vodio zajednički jedinstveni pretres.

Predsednik Odbora je upoznao članove i zamenike članova Odbora sa obaveštenjima o merama održavanja reda koje su izrečene narodnim poslanicima.

Diskusije nije bilo.

Odbor je, u skladu sa članom 157. stav 2. Poslovnika Narodne skupštine, o svakom predlogu odluke o novčanoj kazni, odlučivao posebno.

Na predlog predsednika, Odbor je jednoglasno doneo Odluku o novčanoj kazni iz tačke tri utvrđenog dnevnog reda, za MARKA ĐURIŠIĆA, narodnog poslanika na stalnom radu u Narodnoj skupštini, koji se kažnjava novčanom kaznom u visini od 10% osnovne plate narodnog poslanika, u iznosu od 7.171,26 dinara.

Na predlog predsednika, Odbor je većinom glasova doneo Odluku o novčanoj kazni iz tačke četiri utvrđenog dnevnog reda, za MARKA ĐURIŠIĆA, narodnog poslanika na stalnom radu u Narodnoj skupštini, koji se kažnjava novčanom kaznom u visini od 10% osnovne plate narodnog poslanika, u iznosu od 7.171,26 dinara.

Na predlog predsednika, Odbor je većinom glasova doneo Odluku o novčanoj kazni iz tačke pet utvrđenog dnevnog reda, za MARINIKU TEPIĆ, narodnog poslanika na stalnom radu u Narodnoj skupštini, koji se kažnjava novčanom kaznom u visini od 40% osnovne plate narodnog poslanika, u iznosu od 28.685,05 dinara.

**Šesta tačka dnevnog reda:** Razmatranje Predloga zamenika generalnog sekretara Narodne skupštine za postavljenje vršioca dužnosti pomoćnika generalnog sekretara Narodne skupštine - rukovodilac Sektora za opšte poslove i vršioca dužnosti pomoćnika generalnog sekretara Narodne skupštine - rukovodilac Sektora za održavanje objekata Narodne skupštine

Predsednik Odbora je upoznao članove i zamenike članova Odbora sa predlogom zamenika generalnog sekretara Narodne skupštine, da se za vršioca dužnosti pomoćnika generalnog sekretara Narodne skupštine - rukovodilac Sektora za opšte poslove postavi Marina Šuković, načelnik Odeljenja za ljudske resurse, a da se za vršioca dužnosti pomoćnika generalnog sekretara Narodne skupštine - rukovodilac Sektora za održavanje objekata Narodne skupštine postavi Dario Kukolj, načelnik Odeljenja za elektroniku, telekomunikacije i informatiku. Pojasnio je da je prema članu 67a Zakona o državnim službenicima propisano da do postavljenja državnog službenika na položaj, može biti postavljen vršilac dužnosti, na šest meseci, bez internog ili javnog konkursa, kao i da je prema Odluci o organizaciji i radu Službe Narodne skupštine, Odbor nadležan za postavljenje državnih službenika na položaj.

Diskusije nije bilo.

Na predlog predsednika, Odbor je jednoglasno doneo Rešenje o postavljenju Marine Šuković za za vršioca dužnosti pomoćnika generalnog sekretara Narodne skupštine - rukovodilac Sektora za opšte poslove, na šest meseci.

Na predlog predsednika, Odbor je jednoglasno doneo Rešenje o postavljenju Darija Kukolja za za vršioca dužnosti pomoćnika generalnog sekretara Narodne skupštine - rukovodilac Sektora za održavanje objekata Narodne skupštine, na šest meseci.

**Sedma tačka dnevnog reda:** Utvrđivanje spiska nalepnica za parkiranje A-I i A-II

Diskusije nije bilo.

Na predlog predsednika, Odbor je jednoglasno utvrdio Spisak nalepnica za parkiranje A-I i A-II.

Sednica je završena u 16,30 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić dr Aleksandar Martinović